FI Euroopan unionin virallinen lehti L 86/1

KOMISSION DELEGOITU ASETUS (EU) 2015/531,

annettu 24 päivänä marraskuuta 2014,

Euroopan parlamentin ja neuvoston asetuksen (EU) N:o 508/2014 täydentämisestä yksilöimällä kustannukset, joille voidaan myöntää Euroopan meri- ja kalatalousrahastosta tukea kalastajien hygienia-, terveys-, turvallisuus- ja työolojen parantamiseksi, meriluonnon monimuotoisuuden ja meriekosysteemien suojelemiseksi ja ennallistamiseksi, ilmastonmuutoksen hillitsemiseksi ja kalastusalusten energiatehokkuuden parantamiseksi

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 508/2014 (1) ja erityisesti sen 32 artiklan 4 kohdan, 40 artiklan 4 kohdan ja 41 artiklan 10 kohdan,

sekä katsoo seuraavaa:

(1) Asetuksen (EU) N:o 508/2014 mukaan komissiolle siirretään valta vahvistaa erityiset säännöt seuraavien osalta: meriluonnon monimuotoisuuden ja meriekosysteemien suojelemiseksi ja ennallistamiseksi kestävän kalastustoiminnan puitteissa toteutettaviin toimiin liittyvien kustannusten tukikelpoisuus, ilmastonmuutoksen hillitsemiseen ja kalastusalusten energiatehokkuuden parantamiseen tähtääviin toimiin liittyvien kustannusten tukikelpoisuus sekä kalastajien hygienia-, terveys-, turvallisuus- ja työolojen parantamiseen tähtäävien toimien tukikelpoisuus.

(2) Kaikki tämän asetuksen säännökset käsittelevät kustannusten tai toimien tukikelpoisuuteen liittyviä seikkoja, ja kaksi niistä liittyy toimiin, joihin sisältyy aluksiin tehtäviä investointeja. Lisäksi kaikki kyseiset toimenpiteet vaikuttavat siihen, missä muodossa kalastustoimintaa harjoitetaan. Tästä syystä säännökset kytkeytyvät läheisesti toisiinsa. Jotta varmistettaisiin säännösten keskinäinen johdonmukaisuus sekä se, että kaikki unionissa asuvat saisivat niistä helposti kokonaiskuvan ja voisivat saada ne käyttöönsä tiiviissä muodossa, säännökset olisi annettava samassa säädöksessä.

(3) Kalastus on yhä yksi vaarallisimmista ammateista unionissa, ja pienillä kalastusaluksilla tapahtuu huomattavan paljon onnettomuuksia. Niinpä neuvoston direktiiveissä 93/103/EY (2) ja 92/29/ETY (3) on asetettu kalastusaluksilla tehtävässä työssä sovellettavat terveyttä ja turvallisuutta koskevat vähimmäisvaatimukset, jotka olisi siirrettävä kansalliseen lainsäädäntöön. Asetuksessa (EU) N:o 508/2014 säädetään rahoituksesta, jota myönnetään tiettyihin kalastajien hygienia-, terveys-, turvallisuus- ja työolojen parantamiseksi tehtäviin investointeihin edellyttäen, että niillä ylitetään unionin lainsäädännössä ja kansallisessa lainsäädännössä asetetut vaatimukset. Sen vuoksi on tarpeen täsmentää, mitä kyseisiin erityisiin investointeihin, terveyttä käsittelevä koulutus ja tiedotuskampanjat mukaan luettuina, liittyviä kustannuksia voidaan rahoittaa asetuksen (EU) N:o 508/2014 nojalla.

(4) Hankkimalla ja asentamalla alukselle laitteita, joilla pyritään vähentämään epäpuhtauksien tai kasvihuonekaasujen päästöjä ja parantamaan kalastusalusten energiatehokkuutta, voidaan edistää ilmastonmuutostavoitteita. Alusten tehokas toiminta voi myös vähentää merkittävästi energian kulutusta. Asetuksen (EU) N:o 508/2014 41 artiklan 1 kohdan a alakohdassa säädetään rahoituksen myöntämisestä laitteisiin tai alukseen tehtäviin investointeihin, joilla pyritään vähentämään epäpuhtauksien tai kasvihuonekaasujen päästöjä ja parantamaan kalastusalusten energiatehokkuutta, sekä pyydyksiin tehtäviin investointeihin sillä edellytyksellä, etteivät investoinnit rajoita kyseisten pyydysten valikoivuutta ja ettei niistä ole haittaa energiatehokkuustarkastuksille ja -ohjelmille. Sen vuoksi on tarpeen täsmentää, mitä kustannuksia voidaan kyseisten tavoitteiden edistämiseksi rahoittaa EMKR:stä.

(5) Olisi myös täsmennettävä kustannukset, jotka liittyvät meriluonnon monimuotoisuuden ja meriekosysteemien suojelua ja ennallistamista koskeviin toimiin sekä korvausjärjestelmiin kestävän kalastuksen puitteissa. Näiden toimien olisi oltava vihreää infrastruktuuria (4) koskevassa komission tiedonannossa (5) määriteltyjen vihreän infrastruktuurin perusperiaatteiden mukaisia. Tällöin voidaan edistää merkittävällä tavalla sellaisten politiikkojen toteutusta, joissa tavoitteisiin pyritään luontoon kokonaan tai osittain perustuvilla ratkaisuilla.

(6) Asetuksen (EU) N:o 508/2014 32 artiklassa, 40 artiklan 1 kohdassa ja 41 artiklan 1 kohdan a alakohdassa tarkoitettuihin toimiin liittyvien tukikelpoisten kustannusten on täytettävä asetuksen 11 artiklassa määritellyt edellytykset, joiden mukaan EMKR:n tukea ei voida myöntää aluksen kalastuskapasiteettia lisääviin toimiin eikä aluksen kykyä löytää kalaa parantaviin laitteisiin. Jotta tämän asetuksen nojalla tukikelpoisissa investoinneissa säilytettäisiin kannustava vaikutin, kustannuksiin, jotka liittyvät laitteen toimintakunnossa säilyttävään, laitteiston minkä tahansa osan määräaikaishuoltoon tai ennalta ehkäisevään huoltoon, ei tulisi maksaa EMKR:n tukea.

(7) Koska tukikelpoisuusaika EMKR:stä rahoitettavien toimien osalta alkoi 1 päivänä tammikuuta 2014, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä, jotta varmistettaisiin tässä asetuksessa säädettyjen toimenpiteiden pikainen soveltaminen, erityisesti kustannusten tukikelpoisuuden osalta, ja jotta jäsenvaltiot pystyisivät laatimaan ja toteuttamaan EMKR:ään liittyvän toimintaohjelmansa,

ON HYVÄKSYNYT TÄMÄN ASETUKSEN:

I LUKU

YLEISET SÄÄNNÖKSET

1 artikla

Kohde

Tässä asetuksessa määritellään

a) toimien tyypit, joihin voidaan myöntää EMKR:n tukea kalastajien hygienia-, terveys-, turvallisuus- ja työolojen parantamiseksi;

b) kustannukset, joihin voidaan myöntää EMKR:n tukea meriluonnon monimuotoisuuden ja meriekosysteemien suojelemiseksi ja ennallistamiseksi ja korvausjärjestelmien yhteydessä kestävän kalastuksen puitteissa;

c) kustannukset, joihin voidaan myöntää EMKR:n tukea kalastusalusten energiatehokkuuden parantamiseksi ja ilmastonmuutoksen vaikutusten hillitsemiseksi.

II LUKU

YHTEISET SÄÄNNÖKSET

2 artikla

Ei-tukikelpoiset kustannukset

1. Laitteen toimintakunnossa säilyttävään, laitteiston mikä tahansa osan määräaikaishuoltoon tai ennalta ehkäisevään huoltoon ei voida maksaa EMKR:n tukea tämän asetuksen perusteella.

2. EMKR:n tukea voidaan maksaa ainoastaan tämän asetuksen mukaisiin välttämättömiin kustannuksiin, jotka liittyvät suoraan laitteiden asennukseen.

III LUKU

KALASTAJIEN HYGIENIA-, TERVEYS-, TURVALLISUUS- JA TYÖOLOJEN PARANTAMISEEN LIITTYVÄT KUSTANNUKSET

3 artikla

Turvallisuuteen liittyvät tukikelpoiset toimet

Kalastajien turvallisuuden parantamiseen aluksella asetuksen (EU) N:o 508/2014 32 artiklan mukaisesti tähtäävien toimien yhteydessä voidaan myöntää EMKR:n tukea seuraavien tarvikkeiden hankintaan ja tarvittaessa asennukseen:

a) pelastuslautat;

b) pelastuslauttojen hydrostaattiset laukaisulaitteet;

c) henkilökohtaiset paikannuslähettimet, kuten EPIRB-laitteet (Emergency Position Indicating Radio Beacon), jotka voidaan kiinnittää pelastusliiveihin tai kalastajien työvaatteisiin;

d) kelluntavarusteet, erityisesti pelastautumispuvut ja lämpösuojapuvut, pelastusrenkaat ja pelastusliivit;

e) hätäraketit;

f) nuoranheittolaitteet;

g) MOB-pelastusjärjestelmät (man over board);

h) palontorjuntalaitteet, kuten sammuttimet, sammutuspeitteet, palo- ja savuilmaisimet, hengityslaitteet;

i) palo-ovet;

j) polttoainesäiliön sulkuventtiilit;

k) kaasunilmaisimet ja kaasuhälytinjärjestelmät;

l) pilssivesipumput ja -hälyttimet;

m) radio- ja satelliittiviestintälaitteet;

n) vesitiiviit kansiluukut ja ovet;

o) koneiden suojalaitteet, kuten vinssit ja verkkorummut;

p) maihinnoususillat ja nousutikkaat;

q) hakuvalo, kansi- tai hätävalaistus;

r) vapauttavat turvamekanismit tilanteisiin, joissa pyydys tarttuu vedenalaiseen esteeseen;

s) turvakamerat ja -monitorit;

t) aluksen kannen turvallisuuden parantamiseksi tarvittavat varusteet ja elementit.

4 artikla

Terveysoloihin liittyvät tukikelpoiset toimet

Kalastajien terveysolojen parantamiseen aluksella asetuksen (EU) N:o 508/2014 32 artiklan mukaisesti tähtäävien toimien tai varustehankintojen yhteydessä voidaan rahoittaa seuraavia toimenpiteitä:

a) ensiapupakkausten hankinta ja kiinnittäminen;

b) lääkkeiden ja laitteiden hankinta aluksella annettavaa kiireellistä hoitoa varten;

c) etälääkinnän järjestäminen, mukaan luettuina sähköiset tekniikat, varusteet ja lääketieteen kuvantamispalvelut alukselta hoidettavaa etäyhteydenpitoa varten;

d) oppaiden ja käsikirjojen järjestäminen saataville aluksen terveysolojen parantamiseksi;

e) tiedotuskampanjat aluksen terveysolojen parantamiseksi.

5 artikla

Hygieniaoloihin liittyvät tukikelpoiset toimet

Kalastajien hygieniaolojen parantamiseen aluksella asetuksen (EU) N:o 508/2014 32 artiklan mukaisesti tähtäävien toimien tai varustehankintojen yhteydessä voidaan tukea seuraavien tarvikkeiden hankintaa ja tarvittaessa asennusta:

a) saniteettitilat ja -tarvikkeet, kuten WC- ja peseytymistilat;

b) keittiötilat sekä varustus elintarvikkeiden varastointia varten;

c) vedenpuhdistuslaitteet juomaveden tuottamiseksi;

d) puhdistustarvikkeet hygieniaolojen ylläpitämiseksi aluksella;

e) ohjeet ja käsikirjat aluksen hygieniaolojen parantamiseksi, myös ohjelmistotyökalut.

6 artikla

Työoloihin liittyvät tukikelpoiset toimet

Kalastusalusten työolojen parantamiseen asetuksen (EU) N:o 508/2014 32 artiklan mukaisesti tähtäävien toimien tai varustehankintojen yhteydessä voidaan tukea seuraavien tarvikkeiden hankintaa ja tarvittaessa asennusta:

a) kannen suojakaiteet;

b) suojakansirakenteet ja hyttien nykyaikaistaminen, jotta ne antaisivat suojan hankalia sääoloja vastaan;

c) hyttiturvallisuuden parantamiseen ja miehistön yhteisten tilojen järjestämiseen liittyvät tarvikkeet;

d) varusteet raskaiden manuaalisten nostojen vähentämiseksi, mukaan luettuina kalastukseen suoraan liittyvät laitteet, kuten vinssit;

e) liukumisestomaalit ja liukumattomat kumimatot;

f) melu-, lämpö- ja kylmäeristeet sekä laitteet ilmanvaihdon parantamiseksi;

g) vedenpitävät turvajalkineet ja työvaatteet, kuten silmä- ja hengityssuojat, suojakäsineet ja -kypärät sekä putoamiselta suojaavat varusteet;

h) hätätilanteita ja turvallisuusriskejä koskevat varoitusmerkit;

i) riskianalyysit ja riskinarvioinnit kalastajiin satamassa tai vesillä kohdistuvien riskien määrittelemiseksi, jotta voidaan toteuttaa toimenpiteitä riskien torjumiseksi tai pienentämiseksi;

j) ohjeet ja käsikirjat aluksella vallitsevien työolojen parantamiseksi.

IV LUKU

MERILUONNON MONIMUOTOISUUDEN JA MERIEKOSYSTEEMIEN SUOJELUUN JA ENNALLISTAMISEEN LIITTYVÄT KUSTANNUKSET KESTÄVÄN KALASTUKSEN PUITTEISSA

7 artikla

Kalastajien suorittamaan jätteiden keruuseen liittyvät tukikelpoiset kustannukset

Kalastajien suorittamaan meressä olevien jätteiden keruuseen liittyvien, asetuksen (EU) N:o 508/2014 40 artiklan 1 kohdan a alakohdassa tarkoitettujen toimien yhteydessä tukikelpoisia ovat seuraaviin toimenpiteisiin liittyvät kustannukset:

a) kadonneiden pyydysten nostaminen merestä, erityisesti haamukalastuksen torjumiseksi;

b) varusteiden hankinta ja tarvittaessa asentaminen alukselle roskien keräämistä ja varastoimista varten;

c) jätteidenkeruuohjelmien perustaminen toimintaan osallistuville kalastajille, mukaan luettuina taloudelliset kannustimet;

d) varusteiden hankinta ja tarvittaessa asentaminen kalasatamaan roskien varastoimista ja kierrättämistä varten;

e) viestintä-, tiedotus- ja valistuskampanjat kalastajien ja muiden sidosryhmien kannustamiseksi osallistumaan kadonneiden pyydysten keräämiseksi toteutettaviin hankkeisiin;

f) kalastajille ja satamavirkailijoille tarjottava koulutus.

8 artikla

Merieläimistön ja -kasviston suojeluun ja parantamiseen tarkoitettuihin varusteisiin liittyvät tukikelpoiset kustannukset

1. Kiinteiden tai siirrettävien laitteiden rakentamiseen, asentamiseen tai nykyaikaistamiseen liittyvien, asetuksen (EU) N:o 508/2014 40 artiklan 1 kohdan b alakohdassa tarkoitettujen toimien yhteydessä tukikelpoisia ovat seuraaviin toimenpiteisiin liittyvät kustannukset:

a) laitteiden hankinta ja tarvittaessa asennus merialueiden suojelemiseksi troolaukselta;

b) laitteiden hankinta ja tarvittaessa asennus heikentyneiden meriekosysteemien ennallistamiseksi;

c) valmistelutyöhön, kuten ennusteiden laadintaan, tieteellisiin selvityksiin tai arviointeihin, liittyvät kustannukset;

d) syrjäisimmillä alueilla kustannukset, jotka liittyvät kestävää ja valikoivaa kalastusta edistävien, kalojen yhteen kokoamiseen käytettävien ankkuroitujen laitteiden hankintaan ja tarvittaessa asennukseen asetuksen (EU) N:o 508/2014 38 artiklan 2 kohdan mukaisesti.

2. Edellä 1 kohdassa tarkoitettujen toimien yhteydessä kustannukset eivät ole tukikelpoisia seuraavissa tapauksissa:

a) sellaisen aluksen hankinta, joka on tarkoitus upottaa veteen käytettäväksi keinotekoisena riuttana;

b) kalojen yhteen kokoamiseen käytettävien laitteiden rakentamiseen ja kunnossapitoon liittyvät kustannukset 1 kohdan d alakohdassa säädettyjä kustannuksia lukuun ottamatta.

9 artikla

Meren elollisten luonnonvarojen paremman hoidon tai säilyttämisen edistämiseen liittyvät tukikelpoiset kustannukset

1. Asetuksen (EU) N:o 508/2014 40 artiklan 1 kohdan c alakohdassa tarkoitettujen, meren elollisten luonnonvarojen hoidon parantamiseksi tai säilyttämiseksi toteutettavien ja mainitun asetuksen 38 artiklan mukaisten toimien yhteydessä voidaan myöntää tukea seuraavien tarvikkeiden hankintaa ja tarvittaessa asennusta koskeviin kustannuksiin:

a) pyörökoukut;

b) verkkoon kiinnitettävät akustiset karkottimet;

c) laitteet kilpikonnien päästämiseksi ulos verkosta (TED, turtle excluder device);

d) lintujenkarkotussiimat;

e) muut työvälineet ja laitteet, joiden on todettu torjuvan tehokkaasti suojeltujen lajien tahattomia saaliita.

2. Tukikelpoisia ovat lisäksi seuraaviin toimenpiteisiin ja hankkeisiin liittyvät kustannukset:

a) meren elollisten luonnonvarojen parempaa hoitoa tai säilyttämistä koskevan koulutuksen järjestäminen kalastajille;

b) kalojen, lintujen ja muiden eliöiden tärkeisiin rannikon elinympäristöihin keskittyvät hankkeet;

c) tukikelpoisia voivat myös olla kalojen tärkeisiin lisääntymisalueisiin, kuten rannikoiden kosteikkoihin, keskittyvät hankkeet.

3. Korvattaessa nykyisiä pyydyksiä pyydyksillä, joiden vaikutukset ovat vähäisemmät, tukikelpoisia voivat olla mertoihin, rysiin, jigivälineisiin ja käsisiimoihin liittyvät kustannukset.

10 artikla

Kalastustoimintaan liittyvien suojelu- ja hoitosuunnitelmien valmisteluun liittyvät tukikelpoiset kustannukset

Kalastustoimintaan liittyvien suojelu- ja hoitosuunnitelmien valmisteluun liittyvien, asetuksen (EU) N:o 508/2014 40 artiklan 1 kohdan d alakohdassa tarkoitettujen toimien yhteydessä tukikelpoisia ovat seuraaviin toimenpiteisiin liittyvät kustannukset:

a) tutkimusten toteuttaminen erityisesti lajien ja elinympäristöjen seurantaa ja valvontaa varten mukaan luettuna kartoitus, sekä riskinhallinta;

b) kalastustoiminnan ja sen intensiteetin sekä kalastustoiminnan ja suojeltujen lajien ja elinympäristöjen välillä ilmenevien vuorovaikutusten kartoitus;

c) sidosryhmien kuuleminen hoitosuunnitelmien laadinnan aikana;

d) paineita ja vaikutuksia kuvaavien indikaattorien kehittäminen ja soveltaminen sekä suojelun tasoa koskevien arviointien toteutus;

e) kalastajille ja muille henkilöille, jotka työskentelevät suojeltujen merialueiden hoidosta vastaaville elimille tai niiden puolesta, tarjottava koulutus kalastustoimintaan liittyvien suojelu- ja hoitosuunnitelmien laadinnan kannalta olennaisista asioista;

f) suojeltujen merialueiden rajaaminen;

g) valvonta, mukaan luettuna valvontatoimintaan osallistuvan henkilöstön palkat;

h) suojeltuja merialueita koskevien tiedotus- ja valistustoimenpiteiden toteutus;

i) hoitosuunnitelmien vaikutusten arviointi Natura 2000 -alueiden sekä hoitosuunnitelmien vaikutusalueeseen kuuluvien kalastusalueiden kannalta.

11 artikla

Natura 2000 -alueiden ja suojeltujen merialueiden hoitoon, ennallistamiseen ja seurantaan liittyvät tukikelpoiset kustannukset

Natura 2000 -alueiden ja suojeltujen merialueiden hoitoon, ennallistamiseen ja seurantaan sekä ympäristötietoisuuden lisäämiseen liittyvien, asetuksen (EU) N:o 508/2014 40 artiklan 1 kohdan e, f ja g alakohdassa tarkoitettujen toimien yhteydessä tukikelpoisia ovat seuraaviin toimenpiteisiin liittyvät kustannukset:

a) sidosryhmien kuuleminen hoitosuunnitelmien laadinnan aikana;

b) paineita ja vaikutuksia kuvaavien indikaattorien kehittäminen ja soveltaminen sekä suojelun tasoa koskevien arviointien toteutus;

c) Natura 2000 -alueiden ja suojeltujen merialueiden valvonta;

d) Natura 2000 -alueiden ja suojeltujen merialueiden hoidosta vastaaville elimille tai niiden puolesta työskentelevien henkilöiden koulutus;

e) kalastajille tarjottava meriekosysteemien säilyttämiseen ja ennallistamiseen sekä vaihtoehtoisiin toiminnan muotoihin, kuten Natura 2000 -alueilla ja suojelluilla merialueilla tapahtuvaan ekomatkailuun, liittyvä koulutus;

f) kalastustoiminnan kartoitus ja intensiteetin seuranta sekä kalastuksen ja suojeltujen lajien, kuten hylkeiden, merikilpikonnien, delfiinien tai merilintujen, väliseen vuorovaikutukseen liittyvien tietojen tallentaminen;

g) tuki Natura 2000 -alueilla ja suojelluilla merialueilla toteutettaville kalastuksenhoitotoimenpiteille, kuten vaikutustenarviointiselvityksille ja riskinarvioinneille, mukaan luettuina toimet niiden yhteensopivuuden parantamiseksi;

h) tuki meriluonnon monimuotoisuuden suojelemista ja ennallistamista koskevaa ympäristötietoisuutta lisääville toimenpiteille, joissa kalastajia on mukana;

i) Natura 2000 -alueita ja suojeltuja merialueita hallinnoivien tahojen yhteistyö ja verkostoituminen.

12 artikla

Muihin luonnon monimuotoisuuden ja ekosysteemipalvelujen säilyttämiseksi ja parantamiseksi toteutettaviin toimiin osallistumiseen liittyvät tukikelpoiset kustannukset

1. Muihin luonnon monimuotoisuuden ja ekosysteemipalvelujen säilyttämiseksi ja parantamiseksi toteutettaviin toimiin osallistumiseen liittyvien, asetuksen (EU) N:o 508/2014 40 artiklan 1 kohdan i alakohdassa tarkoitettujen toimien yhteydessä tukikelpoisia ovat seuraaviin toimenpiteisiin liittyvät kustannukset:

a) uusien seurantatekniikoiden testiohjelmiin liittyvät kustannukset erityisesti seuraavissa tapauksissa: i) etävalvontajärjestelmät, kuten videovalvonta, suojeltujen lajien tahattomien saaliiden seurantaa ja kirjaamista varten; ii) oseanografisten tietojen (lämpötila, suolapitoisuus, plankton, leväkukinnot ja sameus) tallentaminen; iii) haitallisten vieraslajien kartoitus; iv) toimenpiteet, mukaan luettuna tutkimukset, haitallisten vieraslajien leviämisen estämiseksi ja rajoittamiseksi;

b) taloudelliset kannustimet automaattisten tallennuslaitteiden asentamiseksi alukselle oseanografisten tietojen, kuten lämpötilaa, suolapitoisuutta, planktonia, leväkukintoja ja sameutta koskevien tietojen seurantaa ja tallennusta varten;

c) kaupallisten kalastusalusten vuokraamisesta ympäristön havainnointiin aiheutuneet kustannukset toimintaan suhteutettuna;

d) muista meri- ja rannikkoekosysteemien ja -palvelujen kartoitukseen ja arviointiin liittyvistä tieteellisistä toimista aiheutuneet kustannukset.

2. Merten ja rannikoiden yksittäisten luontotyyppien ennallistamiseen kestävien kalakantojen tukemiseksi liittyvien, asetuksen (EU) N:o 508/2014 40 artiklan 1 kohdan i alakohdassa tarkoitettujen toimien yhteydessä tukikelpoisia ovat seuraavat toimenpiteet:

a) toimet fysikaalisen tai kemiallisen pilaantumisen vähentämiseksi;

b) toimet muiden fysikaalisten paineiden vähentämiseksi, mukaan luettuna luonnon monimuotoisuuteen kielteisellä tavalla vaikuttava ihmisen aiheuttama vedenalainen melu;

c) positiiviset säilyttämistoimet kasviston ja eläimistön suojelemiseksi, mukaan luettuna kotoperäisten lajien palautus tai istutus, sekä vihreästä infrastruktuurista annetussa komission tiedonannossa (6) tarkoitettujen vihreän infrastruktuurin periaatteiden soveltaminen;

d) toimet haitallisten vieraslajien ennaltaehkäisemiseksi, rajoittamiseksi ja hävittämiseksi.

V LUKU

ENERGIATEHOKKUUDEN PARANTAMISEEN JA ILMASTONMUUTOKSEN VAIKUTUSTEN HILLITSEMISEEN LIITTYVÄT KUSTANNUKSET

13 artikla

Aluksen rungon hydrodynamiikkaan liittyvät tukikelpoiset kustannukset

1. Aluksen rungon hydrodynamiikan parantamiseen tähtäävien, asetuksen (EU) N:o 508/2014 41 artiklan 1 kohdan a alakohdassa tarkoitettujen toimien yhteydessä tukikelpoisia ovat seuraaviin toimenpiteisiin liittyvät kustannukset:

a) investoinnit merikelpoisuutta ja vakavuutta parantaviin mekanismeihin, kuten myrskyköliin ja bulbikeulaan;

b) kustannukset, jotka liittyvät myrkyttömien kiinnittymisenestovalmisteiden, kuten kuparipinnoitteen, käyttöön kitkan vähentämiseksi;

c) kustannukset, jotka liittyvät ohjauslaitteisiin, kuten ohjauslaitteen hallintajärjestelmiin ja peräsimen säästä ja merenkäynnistä riippuvaisen liikkeen vähentämiseksi käytettäviin rinnakkaisiin peräsimiin;

d) allastestaus hydrodynamiikan parantamisen perustaksi.

2. Tämän artiklan nojalla tukikelpoisia eivät ole aluksen rungon peruskunnossapitoon liittyvät kustannukset.

14 artikla

Aluksen propulsiojärjestelmään liittyvät tukikelpoiset kustannukset

Aluksen propulsiojärjestelmän parantamiseen tähtäävien, asetuksen (EU) N:o 508/2014 41 artiklan 1 kohdan a alakohdassa tarkoitettujen toimien yhteydessä tukikelpoisia ovat seuraavien varusteiden hankintaan ja tarvittaessa asennukseen liittyvät kustannukset:

a) energiatehokkaat potkurit vetoakselit mukaan luettuina;

b) katalysaattorit;

c) energiatehokkaat generaattorit, kuten vety- tai maakaasukäyttöiset;

d) uusiutuvaan energiaan perustuvat propulsioelementit, kuten purjeet, leijat, tuulimyllyt, turbiinit ja aurinkopaneelit;

e) keulapotkurit;

f) moottorin muuntaminen biopolttoaineen käyttöön sopivaksi;

g) taloudellisuusmittarit, polttoaineen hallintajärjestelmät ja seurantajärjestelmät;

h) investoinnit propulsiojärjestelmää parantaviin suuttimiin.

15 artikla

Pyydyksiin ja kalastustarvikkeisiin tehtäviin investointeihin liittyvät tukikelpoiset kustannukset

Pyydyksiin ja kalastustarvikkeisiin tehtävien, asetuksen (EU) N:o 508/2014 41 artiklan 1 kohdan a alakohdassa tarkoitettujen investointien yhteydessä tukikelpoisia ovat seuraaviin toimenpiteisiin liittyvät kustannukset:

a) vedettävän pyydyksen vaihto vaihtoehtoiseen pyydykseen;

b) vedettävän pyydyksen muutokset;

c) investoinnit vedettävän pyydyksen seurantalaitteisiin.

16 artikla

Sähkö- tai lämpöenergian kulutuksen vähentämiseen tähtääviin investointeihin liittyvät tukikelpoiset kustannukset

Sähkö- tai lämpöenergian kulutuksen vähentämiseen tähtäävien, asetuksen (EU) N:o 508/2014 41 artiklan 1 kohdan a alakohdassa tarkoitettujen investointien yhteydessä tukikelpoisia ovat seuraavat kustannukset:

a) investoinnit alle 18 metrin pituisten alusten jäähdytys-, jäädytys- tai eristysjärjestelmien parantamiseksi;

b) investoinnit, joilla kannustetaan kierrättämään lämpöä aluksella, mikä tarkoittaa lämmön talteenottoa ja käyttöä uudelleen muihin aputoimintoihin aluksella.

VI LUKU

LOPPUSÄÄNNÖKSET

17 artikla

Voimaantulo

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 24 päivänä marraskuuta 2014. Komission puolesta Puheenjohtaja Jean-Claude JUNCKER

(1) EUVL L 149, 20.5.2014, s. 1.

(2) Neuvoston direktiivi 93/103/EY, annettu 23 päivänä marraskuuta 1993, turvallisuutta ja terveyttä koskevista vähimmäisvaatimuksista kalastusaluksilla tehtävässä työssä (kolmastoista direktiivin 89/391/ETY 16 artiklan 1 kohdassa tarkoitettu erityisdirektiivi) (EYVL L 307, 13.12.1993, s. 1).

(3) Neuvoston direktiivi 92/29/ETY, annettu 31 päivänä maaliskuuta 1992, terveydelle ja turvallisuudelle asetettavista vähimmäisvaatimuksista aluksilla tapahtuvan sairaanhoidon parantamiseksi (EYVL L 113, 30.4.1992, s. 19).

(4) Vihreä infrastruktuuri on strategisesti suunniteltu verkosto, jossa on luonnontilassa olevia alueita, osaksi luonnontilassa olevia alueita ja muita ympäristöön liittyviä tekijöitä, joka on suunniteltu tuottamaan useita erilaisia ekosysteemipalveluja ja jota hoidetaan tässä tarkoituksessa. Siihen sisältyy viheralueita (tai sinisiä alueita, jos kyseessä ovat vesiekosysteemit) ja muita fyysisiä elementtejä maa-alueilla (myös rannikkoalueilla) ja merialueilla.

(5) Komission tiedonanto Vihreä infrastruktuuri (GI) – Euroopan luonnonpääoman parantaminen, Bryssel (COM(2013) 249 final, 6.5.2013).

(6) Komission tiedonanto Vihreä infrastruktuuri (GI) – Euroopan luonnonpääoman parantaminen, Bryssel (COM(2013) 249 final, 6.5.2013).